**Likumprojekta „Grozījumi Mikrouzņēmumu nodokļa likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts „Grozījumi Mikrouzņēmumu nodokļa likumā” (turpmāk – likumprojekts) paredz no 2021.gada pakāpeniski ierobežot mikrouzņēmumu nodokļa režīmu, nosakot, ka no 01.01.2021.:  1) mikrouzņēmumu nodokli (MUN) var attiecināt tikai uz vienu personu – mikrouzņēmuma īpašnieku,  2) nodokļa likme apgrozījumam līdz 25 000 *euro* gadā ir 25 procenti, bet apgrozījuma pārsniegumam virs 25 000 *euro* gadā – 40 procenti,  3) pievienotās vērtības nodokļa (PVN) maksātājs nevarēs kļūt par MUN maksātāju, kļūstot par PVN maksātāju, ar nākamo gadu persona zaudēs tiesības piemērot MUN maksātāja statusu,  4) no 01.01.2021. MUN maksātāja statusu vairs nevarēs iegūt sabiedrības ar ierobežotu atbildību (SIA), bet MUN maksātāja statusā jau reģistrētās SIA no 01.01.2022. vairs nevarēs būt MUN maksātājs,  5) ar 01.01.2021. MUN maksātāja darbiniekiem piemēros darbaspēka nodokļus vispārējā kārtībā saskaņā ar likumu “Par iedzīvotāju ienākuma nodokli” un likumu “Par valsts sociālo apdrošināšanu”,  6) attiecībā uz jau pieņemtiem mikrouzņēmumu darbiniekiem tiek noteikts pārejas periods līdz 30.06.2021., kura laikā tiks piemērots līdz 31.12.2020. spēkā esošais Mikrouzņēmumu nodokļa likuma regulējums, bet no 01.07.2021. par visiem mikrouzņēmuma darbiniekiem (izņemot vienīgo īpašnieku) būs jāmaksā darbaspēka nodokļi vispārējā kārtībā saskaņā ar likumu “Par iedzīvotāju ienākuma nodokli” un likumu “Par valsts sociālo apdrošināšanu”.  7) tiek saglabāts MUN sadalījums, lai nodrošinātu MUN maksātājiem atbilstošu sociālo nodrošinājumu, iestājoties apdrošināšanas gadījumam (20% iedzīvotāju ienākuma nodoklis (IIN) un 80% valsts sociālās apdrošināšanas obligātās iemaksas (VSAOI),  8) paredzētas pārejas normas personām, kas 2021.gada laikā vēlās mainīt MUN maksātāja statusu.  Likumprojekts stājas spēkā 01.01.2021. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta 2020.gada 2.septembra sēdes protokola Nr.51 45§ 2.2.4.punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 02.09.2020. sēdes protokola Nr.51 45§ 2.2.4.punktā noteikto, lai nekavējoties risinātu informatīvajā ziņojumā "Par nodokļu politikas attīstības virzieniem, valsts sociālās ilgtspējas un ekonomikas konkurētspējas veicināšanai" (TA-1643)identificētās problēmas, kas saistītas ar sociālo un veselības nodrošinājuma nepietiekamību nodarbinātām personām, Finanšu ministrijai dots uzdevums izstrādāt grozījumus Mikrouzņēmumu nodokļa likumā, lai no 01.01.2021. pakāpeniski ierobežotu mikrouzņēmumu nodokļa režīmu, paredzot noteikt, ka no 01.01.2021. mikrouzņēmumu nodokli var attiecināt tikai uz vienu personu – mikrouzņēmumu īpašnieku un mikrouzņēmumu nodokļa likme apgrozījumam līdz 20 000 EUR gadā ir 25 procenti, bet par apgrozījuma pārsniegumu virs 20 000 EUR gadā – 40 procenti.  Saskaņā ar Valdību veidojošo partiju sadarbības padomē 05.10.2020. lemto, atbilstoši Kultūras ministra iniciatīvai saistībā ar nodokļu režīmu, ko no 2021.gada piemēros autoratlīdzību saņēmējiem, papildus tika nolemts:   1. saglabāt līdzšinējo MUN sadalījumu (20% - IIN un 80% - VSAOI); 2. sākot ar 01.01.2021. MUN likmi 25 procentu apmērā piemērot mikrouzņēmuma apgrozījumam līdz 25 000 *euro* gadā, bet MUN likmi 40 procentu apmērā piemērot apgrozījuma pārsniegumam virs 25 000 *euro* gadā.   *Par MUN maksātāja darbiniekiem*  Jau vairāku gadu garumā MUN režīmā ir konstatētas vairākas nepilnības – tas tiek plaši izmantots nodokļu optimizācijas nolūkos, kā rezultātā tiek kropļota konkurence, kā arī MUN režīmā strādājošo valsts sociālās apdrošināšanas obligātās iemaksas ir zemas, kas rada risku, ka nākotnē pieaugs iedzīvotāju skaits, kuri nākotnē var nebūt pienācīgi sociāli nodrošināti. Turklāt par MUN maksātāja darbinieku samaksātās VSAOI un IIN nevar tikt saistīts ar mikrouzņēmuma apgrozījuma apmēru. Lai novērstu minētās nepilnības, nepieciešams pakāpeniski ierobežot MUN režīmu un to pielīdzināt vispārējam nodokļu režīmam.  Tādējādi likumprojekts paredz, ka no 01.01.2021. MUN maksātājs ir mikrouzņēmuma īpašnieks. Ja ar 01.01.2021. mikrouzņēmumā tiks pieņemti darbinieki, tad darbinieka ienākumus no mikrouzņēmuma apliks ar IIN (algas nodokli) saskaņā ar likumu “Par iedzīvotāju ienākuma nodokli” un darbinieku apdrošinās kā darba ņēmēju saskaņā ar likumu “Par valsts sociālo apdrošināšanu”. Vienlaikus likumprojekts paredz, ka jau reģistrētajam MUN maksātājam aizliegts pieņemt darbā mikrouzņēmuma darbinieku Mikrouzņēmumu nodokļa likuma 1.panta 3.punkta izpratnē (Mikrouzņēmumu nodokļa likuma redakcijā, kas bija spēkā līdz 2020.gada 31.decembrim). Pieņemot darbinieku no 01.01.2021., par tiem vispārējā kārtībā būs jāmaksā IIN (algas nodoklis) saskaņā ar likumu “Par iedzīvotāju ienākuma nodokli” un darbinieku jāapdrošina kā darba ņēmēju saskaņā ar likumu “Par valsts sociālo apdrošināšanu.  MUN maksātājiem ar 01.01.2021. likumprojekts paredz arī sešu mēnešu pārejas periodu (kad piemēros MUN sadalījumu arī attiecībā uz mikrouzņēmuma darbinieku ienākumu) attiecībā uz jau reģistrēto mikrouzņēmumu darbiniekiem, kuri pieņemti darbā līdz 31.12.2020. Ar 01.07.2021. pārejas periods attiecībā uz mikrouzņēmuma darbiniekiem beigsies - ienākumi, ko gūst jau reģistrēto mikrouzņēmumu darbinieki, kuri pieņemti darbā līdz 31.12.2020. mikrouzņēmumu darbinieka statusā, no 01.07.2021. tiks aplikti ar IIN (algas nodokli) saskaņā ar likumu “Par iedzīvotāju ienākuma nodokli” un darbinieki tiks apdrošināti kā darba ņēmēji saskaņā ar likumu “Par valsts sociālo apdrošināšanu”.  Ņemot vērā, ka no 01.01.2021. MUN maksātājs ir mikrouzņēmuma īpašnieks, no Mikrouzņēmumu nodokļa likuma tiek izslēgtas normas par MUN maksātāja darbiniekiem, pienākumu tos informēt, ka mikrouzņēmums ir MUN maksātājs u.c. Vienlaikus likumprojekts paredz svītrot normu, kas noteica MUN maksātāja darbinieka algas ierobežojumu – 720 *euro* mēnesī, kā arī normu par palielinātu MUN likmi mikrouzņēmuma darbinieka ienākuma daļai, kas pārsniedz 720 *euro* mēnesī. Likumprojekts paredz, ka minētās normas nav piemērojamas arī jau reģistrēto MUN maksātāju darbiniekiem, kuri pieņemti darbā līdz 31.12.2020.  Ņemot vērā, ka šobrīd aptuveni 72% no mikrouzņēmumu apgrozījuma tiek izmaksāti atalgojumā, ir salīdzinoši maza iespējamība, ka, atceļot mikouzņēmuma darbiniekam noteikto algas ierobežojumu 720 euro mēnesī, ierobežojuma atcelšana tiks izmantota nodokļu optimizācijas nolūkā. Tādējādi likumprojekts saistībā ar algas apmēra ierobežojuma atcelšanu neparedz jaunas pretizvairīšanās normas. Ieviešot pretizvairīšanās normas, tiktu radīts sarežģītākas prasības un papildu slogs MUN maksātājiem. Tomēr, ja Valsts ieņēmumu dienests konstatēs, ka MUN maksātāji veic darbības, lai ļaunprātīgi izmantotu algu apmēra ierobežojuma atcelšanu, lai tādējādi slēptā veidā izmaksātu dividendes, Valsts ieņēmumu dienestam saskaņā ar likuma “Par nodokļiem un nodevām” 23.panta četrpadsmito daļu ir tiesības noteikt nodokļa maksājuma apmēru, ņemot vērā nodokļu maksātāja atsevišķa darījuma vai darījumu kopuma ekonomisko saturu un būtību, nevis tikai juridisko formu.  *Par MUN likmi un apgrozījuma apmēru*  Likumprojekts paredz, ka no 01.01.2021. MUN likme ir šāda:  1) apgrozījumam līdz 25 000 *euro* gadā - 25%;  2) apgrozījuma daļai, kas pārsniedz 25 000 *euro* gadā – 40%.  3) ja MUN tiek reģistrēts 2. ceturksnī vai vēlāk, apgrozījums, kuram piemēro 25% likmi, tiek proporcionāli samazināts.  Vienlaikus likumprojekts paredz, ka līdz 31.12.2020. reģistrētiem MUN maksātājiem 2021.gadā nav piemērojams Mikrouzņēmumu nodokļa likuma 1.panta 1.punkta “b” apakšpunktā noteiktais mikrouzņēmuma kalendārā gada apgrozījuma ierobežojums – 40 000 euro, kā arī nav piemērojamas tiesību normas, kas paredz piemērot palielinātu MUN likmi (Mikrouzņēmumu nodokļa likuma 6. panta otrā, 2.1, trešā, 3.1, 3.2, ceturtā un septītā daļa).  *Par SIA izslēgšanu no MUN maksātāja statusa*  Šobrīd saskaņā ar Mikrouzņēmumu nodokļa likuma 1.pantu par MUN maksātāju var kļūt arī SIA, ja tā atbilst Mikrouzņēmumu nodokļa likumā noteiktajiem kritērijiem. Ņemot vērā, ka vispārējā kārtībā SIA nodokļus maksā par uzņēmuma ieņēmumiem, nevis par SIA īpašnieka gūtajiem ienākumiem, likumprojekts paredz, ka ar 01.01.2021. SIA vairs nevarēs iegūt MUN maksātāja statusu. Savukārt jau reģistrētie MUN maksātāji - SIA ar 01.01.2022. zaudē MUN statusu un kļūst par uzņēmumu ienākuma nodokļa maksātājiem. SIA statusa maiņa ar 01.01.2022. notiks automātiski.    *PVN maksātājs nevarēs kļūt par MUN maksātāju*  Nodokļu maksātājiem, kļūstot par reģistrētiem PVN maksātājiem, ir sarežģītākas grāmatvedības kārtošanas prasības. Līdz ar to, ja nodokļu maksātājs ir reģistrēts PVN maksātājs vai tiem ir jākļūst par reģistrētu PVN maksātāju saskaņā ar Pievienotās vērtības nodokļa likumu, nodokļu maksātājam nav pamata piemērot MUN režīmu, jo MUN režīms paredz samazinātas administratīvās prasības un atvieglotu nodokļu maksāšanas kārtību.  Tādējādi likumprojekts paredz, ka mikrouzņēmums ir individuālais komersants, individuālais uzņēmums, zemnieka vai zvejnieka saimniecība, kā arī fiziskā persona, kas reģistrēta Valsts ieņēmumu dienestā kā saimnieciskās darbības veicējs, ja minētās personas nav reģistrēti kā PVN maksātāji. Līdz ar to no 01.01.2021. PVN maksātājs nevarēs kļūt par MUN maksātāju. Ja mikrouzņēmums kļūs vai tam būs jākļūst par reģistrētu PVN maksātāju saskaņā ar Pievienotās vērtības nodokļa likumu, tas zaudēs MUN maksātāja statusu ar nākamo taksācijas periodu.  Ievērojot likumprojekta 5.pantā noteikto, attiecībā uz Mikrouzņēmumu nodokļa likuma 4.panta pirmās daļas 1.punktu, jāņem vērā, ka MUN maksātājam būs ierobežotas tiesības sniegt vai saņemt ar PVN apliekamus pakalpojumus, ja minētā persona plāno, veicot savu saimniecisko darbību, iesaistīties pārrobežu darījumos ar citu ES dalībvalstu personām. Piemēram, atbilstoši PVN regulējumam, pakalpojumus, kuru sniegšanas vietu nosaka saskaņā ar Pievienotās vērtības nodokļa likuma 19.panta pirmo daļu, sniegt citu ES dalībvalstu nodokļu maksātājiem un saņemt no citu ES dalībvalstu personām drīkst tikai reģistrēts PVN maksātājs.  Atbilstoši Pievienotās vērtības nodokļa likuma 59.panta piektajā daļā noteiktajam, ir tiesības nereģistrēties Valsts ieņēmumu dienesta PVN maksātāju reģistrā, ja pēc viena darījuma, ar kuru pārsniegts 40 000 *eiro*  reģistrācijas slieksnis, turpmāko 12 mēnešu laikā nav paredzēts veikt citus ar PVN apliekamus darījumus. Šajā gadījumā minētā persona iemaksā PVN valsts budžetā atbilstoši Pievienotās vērtības nodokļa likuma 34.panta desmitajā un 119.panta otrajā daļā noteiktajā kārtībā, nereģistrējoties Valsts ieņēmumu dienesta PVN maksātāju reģistrā. Minētais gadījums nebūtu par pamatu zaudēt mikrouzņēmumu nodokļa maksātāja statusu.  *MUN likmes sadalījums*  MUN likmes sadalījums fiziskajām personām maksājot MUN sākotnēji (2010.gadā) bija 65% VSAOI daļa un 35% IIN daļa. Ņemot vērā, ka vairākkārtīgi sagatavojot MUN režīma izvērtējumu tika konstatēts, ka MUN darbiniekiem ir nepietiekams sociālais nodrošinājums, MUN likmes sadalījums tika mainīts, palielinot VSAOI daļu un samazinot IIN daļu. Ar likumprojektu tiek paredzēts, ka MUN likmi attiecina tikai uz vienu personu un tiek atcelti ieņēmumu griesti no MUN (griestu ierobežojums pēc uzņēmēju sniegtās informācijas bija iemesls patiesā ienākuma no MUN neuzrādīšanai). MUN maksātājiem, palielinot MUN likmi un samazinot nodarbināto skaitu, pieaugs arī VSAOI apmērs par personu. Tādējādi būtu saglabājams Mikrouzņēmumu nodokļa likumā noteiktais MUN sadalījums – 80/20.  *MUN deklarācijas*  Šobrīd MUN deklarācijas veidlapas paraugs un aizpildīšanas kārtība ir noteikta Ministru kabineta 2014.gada 8.aprīļa noteikumos Nr.190 “Noteikumi par mikrouzņēmumu nodokļa deklarāciju un tās aizpildīšanas kārtību” (turpmāk – Ministru kabineta noteikumi Nr.190). Ņemot vērā, ka likumprojekts paredz vienkāršot MUN režīmu, kā arī to, ka MUN deklarācijas tiek iesniegtas Valsts ieņēmumu dienestam elektroniski - Valsts ieņēmumu dienesta Elektroniskās deklarēšanās sistēmā (VID EDS), likumprojekts paredz, ka:   1. mikrouzņēmums iesniedz Valsts ieņēmumu dienestam MUN ceturkšņa deklarāciju līdz ceturksnim sekojošā mēneša piecpadsmitajam datumam, tajā norādot ceturkšņa apgrozījumu un no tā aprēķināto MUN; 2. līdz 31.12.2020. reģistrētie MUN maksātāji kopā ar 1.punktā minēto informāciju par 2021. gada pirmo un otro ceturksni sniedz informāciju par darbiniekiem un katra darbinieka ienākumiem katrā ceturkšņa mēnesī. Šo informāciju varēs nesniegt, ja mikrouzņēmumā ir nodarbināts tikai mikrouzņēmuma īpašnieks un mikrouzņēmumam nav citu mikrouzņēmuma darbinieku Mikrouzņēmumu nodokļa likuma 1.panta 3.punkta izpratnē (Mikrouzņēmumu nodokļa likuma redakcijā, kas bija spēkā līdz 2020.gada 31.decembrim). Jau reģistrētam MUN maksātājam – SIA, ja tā īpašnieki ir vairāk nekā viena persona, kopā ar 1.punktā noteikto informāciju par 2021. gada visiem ceturkšņiem sniedz informāciju par mikrouzņēmuma darbiniekiem un katra mikrouzņēmuma darbinieka ienākumiem katrā ceturkšņa mēnesī.   Ņemot vērā, ka MUN deklarācijas tiek iesniegtas VID EDS, MUN deklarācijas veidlapa tiks noteikta VID EDS, nevis Ministru kabineta noteikumos.  Līdz ar to likumprojekts paredz izslēgt tiesību normu, kas noteica, ka MUN deklarācijas veidlapas paraugu un aizpildīšanas kārtību nosaka Ministru kabinets. Tādējādi ar likumprojekta spēkā stāšanos spēku zaudēs Ministru kabineta noteikumi Nr.190.  Savukārt attiecībā uz MUN deklarācijām par 2020.gada 4.ceturksni likumprojekts paredz, ka mikrouzņēmums iesniedz Valsts ieņēmumu dienestam MUN 2020.gada ceturtā ceturkšņa deklarāciju Ministru kabineta 2014.gada 8.aprīļa noteikumos Nr.190 “Noteikumi par mikrouzņēmumu nodokļa deklarāciju un tās aizpildīšanas kārtību” noteiktajā kārtībā.    *Lai nodrošinātu MUN maksātāju tiesisko paļāvību* pārejas periodā (2021. gadā) paredzēts, ka:   1. MUN maksātājs darbiniekiem, kuru ir pieņemti līdz 31.12.2020., līdz 30.06.2021. varēs turpināt viņus nodarbināt līdzšinējā kārtībā, piemērojot MUN; 2. MUN maksātāji - SIA var kļūt par uzņēmumu ienākuma nodokļa (UIN) maksātāju 2021.gada laikā, bet ja MUN maksātājs – SIA pats līdz 31.12.2021 nebūs reģistrējies par UIN maksātāju, tas ar 01.01.2022. automātiski zaudēs MUN maksātāja statusu un tiks reģistrēts par UIN maksātāju. Jaunus MUN maksātājus - SIA nereģistrē ar 01.01.2021.; 3. MUN maksātājam ir tiesības mainīt MUN maksātāja statusu un kļūt attiecīgi par UIN maksātāju vai IIN maksātāju ar nākamā ceturkšņa pirmo datumu, līdz iepriekšējā ceturkšņa pēdējā mēneša 15. datumam iesniedzot pieteikumu Valsts ieņēmumu dienestam.   *Grozījumi 12.pantā.*  Saeima 25.10.2018. pieņēma Administratīvās atbildības likumu, kas stājās spēkā 01.07.2020., un ar šī likuma spēkā stāšanos spēku zaudēja [Latvijas Administratīvo pārkāpumu kodekss](https://likumi.lv/ta/id/89648-latvijas-administrativo-parkapumu-kodekss). Latvijas Administratīvo pārkāpumu kodekss noteica administratīvo atbildību par nodokļu deklarācijas un informatīvās deklarācijas neiesniegšanu vai iesniegšanu, pārkāpjot nodokļu normatīvajos aktos noteikto iesniegšanas termiņu.  Ar 19.12.2019. likumu “Grozījumi likumā “Par nodokļiem un nodevām”” nozares speciālajā likumā – likumā “Par nodokļiem un nodevām” – ir ietverti Latvijas Administratīvo pārkāpumu kodeksa sevišķajā daļā paredzētie administratīvo pārkāpumu sastāvi nodokļu jomā t.sk. administratīvā atbildība par nodokļu deklarācijas un informatīvās deklarācijas neiesniegšanu vai iesniegšanu, pārkāpjot nodokļu normatīvajos aktos noteikto iesniegšanas termiņu.  Līdz ar to Mikrouzņēmumu nodokļa likuma 12.pantā norādītā atsauce uz Latvijas Administratīvo pārkāpumu kodeksu ir jāaizstāj ar atsauci uz likumu “Par nodokļiem un nodevām”.  Tādējādi likumprojekts paredz Mikrouzņēmumu nodokļa likuma 12.pantā aizstāt vārdus “Latvijas Administratīvo pārkāpumu kodeksā noteikto atbildību” ar vārdiem “likumā “Par nodokļiem un nodevām” noteikto administratīvo atbildību””. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts ieņēmumu dienests, Labklājības ministrija |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz visiem mikrouzņēmumu nodokļa maksātājiem. |
| 2. | Tiesiskā regulējuma ietekme uz tautsaimniecību un administratīvo slogu | MUN režīmam zudīs priekšrocības, ko tam sniedza zema nodokļa likme, bet būtiski samazināsies administratīvais slogs visiem MUN maksātājiem, kuri atbildīs jaunajiem MUN kritērijiem, jo Mikrouzņēmumu nodokļa likumā tiek atceltas nodokļu pretizvairīšanās normas. Palielināsies administratīvais slogs MUN maksātājiem, kas vēlēsies nodarbināt mikrouzņēmumā darbiniekus, jo par darbiniekiem būs jāmaksā IIN (algas nodoklis) saskaņā ar likumu “Par iedzīvotāju ienākuma nodokli” un VSAOI saskaņā ar likumu “Par valsts sociālo apdrošināšanu”, kā arī jāaizpilda veidlapas un atskaites vispārējā kārtībā.  Samazināsies administratīvais slogs MUN maksātājiem, jo MUN deklarāciju aizpildīšana būs vienkāršāka. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020 | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 1 845 525 000 | 21 200 000 | 1 937 016 000 | 21 700 000 | 23 400 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 369 105 000 | 3 200 000 | 387 403 200 | 4 300 000 | 4 300 000 |
| 1.2. valsts speciālais budžets | 0 | 0 | 3 140 186 400 | 8 300 000 | 3 297 493 800 | 4 500 000 | 6 200 000 |
| 1.3. pašvaldību budžets | 0 | 0 | 1 476 420 000 | 9 700 000 | 1 549 612 800 | 12 900 000 | 12 900 000 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 21 200 000 | 0 | 21 700 000 | 23 400 000 |
| 3.1. valsts pamatbudžets | 0 | 0 | 0 | 3 200 000 | 0 | 4 300 000 | 4 300 000 |
| 3.2. speciālais budžets | 0 | 0 | 0 | 8 300 000 | 0 | 4 500 000 | 6 200 000 |
| 3.3. pašvaldību budžets | 0 | 0 | 0 | 9 700 000 | 0 | 12 900 000 | 12 900 000 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Fiskālā ietekme no izmaiņām MUN likmēs un apgrozījumā vērtējama 2021.gadā, 2022.gadā un 2023.gadā attiecīgi 21,2 milj.*euro*, 21,7 milj.*euro* un 23,4 milj.*euro.* Fiskālās ietekmes aprēķinos attiecībā uz VSAOI ietverti tikai tie mikrouzņēmumi, kuru šā brīža VSAOI objekts uz darbinieku ir lielāks par minimālo algu (ietekme no MUN maksātājiem, kuru VSAOI objekts nesasniedz minimālās algas apmērus tiks iekļauts Labklājības ministrijas virzītajā likumprojektā “Grozījumi likumā “Par valsts sociālo apdrošināšanu””) un kuru apgrozījums ir pietiekošs, lai segtu algu un nodokļa saistību izmaksas. Savukārt IIN ieņēmumu fiskālā ietekme tiek rēķināta, ietverot mikrouzņēmumus, kuru apgrozījums ir pietiekošs, lai segtu algu un nodokļa saistību izmaksas. Fiskālā ietekme tiek noteikta kā starpība starp maksājumiem, piemērojot jauno nodokļa likmi, un šobrīd veiktajiem nodokļa maksājumiem attiecībā uz tiem mikrouzņēmumiem (aptuveni 10 tūkst. jeb 25%), kuru apgrozījums spēs nosegt algu un nodokļa saistību izmaksas. Ietekme gadu griezumā ir nedaudz atšķirīga, jo to ietekmē gan normas, kas nodrošina MUN maksātāju tiesisko paļāvību, gan potenciālās MUN maksātāja skaita izmaiņas. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. | | | | | | |
| 8. Cita informācija | Aprēķinos par pamatu tika ņemti 2019.gada dati no MUN deklarācijām, kuras tika iesnieguši 40 483 mikrouzņēmumi. No tiem aptuveni 25% apgrozījums pārsniedza 20 tūkst. *euro*.  Norādām, ka pēc Valdību veidojošo partiju sadarbības padomē 05.10.2020. lemtā nav veikts fiskālās ietekmes pārrēķins saistībā ar aktuālākajām izmaiņām likumprojektā, kas paredz mainīt MUN sadalījumu starp VSAOI un IIN (no 67%/33% uz 80%/20%), kā arī palielināt apgrozījuma slieksni, kuram tiek piemērota 25% likme, uz 25 tūkst. *euro*, ņemot vērā, t.sk. arī neskaidrības ar COVID-19 pandēmijas ietekmi uz tautsaimniecību. Informējam, ka ierosinātās izmaiņas var potenciāli samazināt likumprojekta pozitīvo fiskālo ietekmi (īpaši tas attiecināms uz MUN sadalījuma starp VSAOI un IIN maiņu). Tomēr tas ir atkarīgs no ietekmes uz nodokļu maksātāju uzvedību pie atšķirīgiem MUN likmes sliekšņiem.  Lai nodrošinātu izmaiņu veikšanu Valsts ieņēmumu dienesta informācijas sistēmās, izmaksas primāri tiks segtas esošā Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” piešķirtā finansējuma ietvaros vai veicot pārdali no citām Finanšu ministrijas resora programmām/apakšprogrammām. | | | | | | |

|  |  |  |  |
| --- | --- | --- | --- |
| **IV. Tiesību aktu projekta ietekme uz spēkā esošo tiesību normu sistēmu** | | | |
| 1. | Saistītie tiesību aktu projekti | Pēc likumprojekta apstiprināšanas Saeimā divu mēnešu laikā nepieciešams veikt grozījumus:   * Ministru kabineta 2010.gada 7.septembra noteikumos Nr.827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli”; * Ministru kabineta 2010.gada 5.oktobra noteikumos Nr.951 “Kārtība, kādā Valsts sociālās apdrošināšanas aģentūra reģistrē valsts sociālās apdrošināšanas obligātās iemaksas un apmainās ar Valsts ieņēmumu dienestu ar ziņām par šīm iemaksām un pārmaksāto iedzīvotāju ienākuma nodokli”, saistībā ar Mikrouzņēmumu nodokļa likuma 9.panta ceturtās daļas redakciju. |
| 2. | | Atbildīgā institūcija | Labklājības ministrija. |
| 3. | | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informatīvais ziņojums “Par nodokļu politikas attīstības virzieniem, valsts sociālās ilgtspējas un ekonomikas konkurētspējas veicināšanai” tika izskatīts Ministru kabineta 2020.gada 2.septembra sēdē (TA-1643, prot. Nr.51 45§). |
| 2. | Sabiedrības līdzdalība projekta izstrādē | Informatīvā ziņojuma “Par nodokļu politikas attīstības virzieniem, valsts sociālās ilgtspējas un ekonomikas konkurētspējas veicināšanai” saskaņošanas procesā Nacionālās trīspusējās sadarbības padomes Budžeta un nodokļu apakšpadomes sēžu ietvaros piedalījās: Latvijas Darba devēju konfederācija, Latvijas Tirdzniecības un rūpniecības kamera un Latvijas Brīvo arodbiedrību savienība. |
| 3. | Sabiedrības līdzdalības rezultāti | Saņemti fizisko personu priekšlikumi un iebildumi par Mikrouzņēmumu nodokļa likumā paredzētajām izmaiņām, kas paredz ierobežot MUN režīmu. Galvenie iebildumi saistīti ar MUN sliekšņu ieviešanu un MUN likmes paaugstināšanu. Ņemot vērā, ka saistībā ar MUN režīmu ir konstatētas vairākas nepilnības – tas tiek plaši izmantots nodokļu optimizācijas nolūkos, kā rezultātā tiek kropļota konkurence, kā arī MUN režīmā strādājošo valsts sociālās apdrošināšanas obligātās iemaksas ir zemas, palielinot iedzīvotāju skaitu, kuri nākotnē var nebūt sociāli nodrošināti, Finanšu ministrijas ieskatā ir nepieciešams pakāpeniski ierobežot MUN režīma piemērošanu darbiniekiem. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Funkcijas un uzdevumi netiek grozīti.  Jaunas institūcijas nav nepieciešams izveidot.  Nav plānota esošu institūciju likvidācija vai reorganizācija.  Likumprojekts tiks īstenots esošo cilvēkresursu ietvaros. |
| 3. | Cita informācija | Nav. |

Finanšu ministrs J.Reirs

Matveja 67095492

[Liva.Matveja@fm.gov.lv](mailto:Liva.Matveja@fm.gov.lv)